
Fifty-fifty. A feles szabály különös méltánylást érdemlő esetei a bírói gyakorlatban

Dolgozatunkban a feltételes szabadságra bocsátás egy speciális jogintézményéhez, a feles szabályhoz – illetve más megnevezéssel feles kedvezményhez – kapcsolódó különös méltánylást érdemlő eseteket vizsgáltuk.
Témaválasztásunkban szerepet játszott a nagymértékű kedvezményt biztosító rendelkezés jelentőségén túl – amelyet a 2012. évi C. törvény tovább erősített – az, hogy a feles szabályhoz kapcsolódó különös méltánylást érdemlő körülményeket vizsgáló kutatások nem készültek. A Büntető törvénykönyvben erre vonatkozó példálódzó meghatározás nincs, illetve a Büntető Kollégiumi vélemények, valamint a – Kúria által hozott legfontosabb, válogatott, a kutatás szempontjából releváns – Bírósági Határozatok ellenére sem egyértelmű, hogy pontosan mi is számít különös méltánylást érdemlő körülménynek. Továbbá a különböző jogtudományi művekben sem találhatunk egységes álláspontot arra vonatkozóan, hogy mi tartozik a különös méltánylást érdemlő esetnek körébe, illetve hogyan is kell azt megítélni. Kutatásunk jelentőségét tovább fokozza, hogy e kérdésben csak az ítélkező bíró rendelkezhet, utólagos különleges eljárásban való döntés nem lehetséges.
Kutatásunk elsődleges célja annak kiderítése, hogy melyek azok a körülmények, amelyeket a jogalkalmazó különös méltánylást érdemlő esetnek értékelt, majd ezeket összegezve megfogalmazhatóvá válik a különös méltánylást érdemlő körülmény definíciója. Továbbá a kutatás eredményéből következtethetünk e jogintézmény tekintetében a jogalkalmazás egységére is.
Dolgozatunkban a 2014. augusztus 4-ig a Bírósági Határozatok Gyűjteményében található 146 darab a kutatásunkhoz kapcsolódó, a bírósági szervezetrendszer minden szintjét érintő anonimizált határozatot vizsgáltunk.
Véleményünk szerint a feles kedvezmény a büntetés kiszabása körében nagy jelentőséggel bír, mind a társadalom, mind pedig a vádlott számára. Emiatt nagy jelentősége van annak, hogy mit tekint a jogalkalmazó különös méltánylást érdemlő körülményeknek. Bízunk abban, hogy kutatásunkkal hozzá tudtunk járulni e fontos jogintézmény megismeréséhez, fejlődéséhez és további sikeres alkalmazásához.



